O‘zbekiston Respublikasining 2011-yilgi Davlat budjeti to‘g‘risida

O‘zbekiston Respublikasi Vazirlar Mahkamasi tomonidan taqdim etilgan O‘zbekiston Respublikasining 2011-yilgi Davlat budjetini ko‘rib chiqib, O‘zbekiston Respublikasi Oliy Majlisining Senati qaror qiladi:
 1. O‘zbekiston Respublikasining 2011-yilgi makroiqtisodiy ko‘rsatkichlari, soliq va budjet siyosatining asosiy yo‘nalishlari hamda Davlat budjeti parametrlari qabul qilinsin, shuningdek Davlat budjeti taqchilligining eng yuqori darajasi yalpi ichki mahsulot hajmiga nisbatan 1,0 foiz miqdorida belgilansin.
 2. O‘zbekiston Respublikasi Hukumati:
 makroiqtisodiy va moliyaviy barqarorlikni ta’minlashga, aholining real daromadlari va turmush farovonligini oshirishga hamda inflatsiya darajasini maqsadli prognoz ko‘rsatkichlar doirasida saqlashga qaratilgan bozor islohotlarini yanada chuqurlashtirishni va iqtisodiyotni erkinlashtirishni davom ettirsin;
 investitsiya muhitini yaxshilash, iqtisodiyotning raqobatbardoshligini oshirish va yangi ish o‘rinlari yaratishni yanada rag‘batlantirish maqsadida, iqtisodiyot zimmasiga tushayotgan soliq yukini kamaytirish va soliq ma’muriyatchiligi tizimini yanada soddalashtirish, yangi korxonalar barpo etish va ishlab chiqarish hajmini oshirish hisobiga soliq bazasini ko‘paytirish, soliq to‘g‘risidagi qonun hujjatlarining barqarorligini ta’minlash, shuningdek soliq to‘g‘risidagi qonun hujjatlaridagi o‘zgartishlarni barcha soliq to‘lovchilarga yetkazish va keng tushuntirish ishlarini olib borish bo‘yicha chora-tadbirlarni ko‘rsin;
 aholi turmush farovonligini oshirishga ijobiy ta’sir ko‘rsatadigan davlat xarajatlarining, shu jumladan ta’limni rivojlantirishga, tibbiy xizmatlar sifatini yaxshilashga, ijtimoiy infratuzilmani rivojlantirishga qilinadigan xarajatlarning ustuvorligini ta’minlasin;
 jahon moliyaviy-iqtisodiy inqirozi salbiy ta’sirining oldini olish va oqibatlarini bartaraf etish bo‘yicha mamlakatda qabul qilingan, iqtisodiy o‘sishning uzoq muddatli barqaror sur’atlariga hamda iqtisodiyotning muvozanatli rivojlanishiga erishishni nazarda tutadigan Inqirozga qarshi choralarning 2009 — 2012-yillarga mo‘ljallangan dasturi amalga oshirilishini ta’minlasin;
 mamlakatda ishlab chiqarilayotgan tovarlar va ko‘rsatilayotgan xizmatlarning ichki hamda tashqi bozorlarda raqobatbardoshligini ta’minlash maqsadida investitsiya va innovatsiya jarayonlarini rag‘batlantirish orqali iqtisodiyotning yetakchi tarmoqlarida ishlab chiqarishni modernizatsiya qilish, texnik va texnologik jihatdan yangilashni jadallashtirishga yo‘naltirilgan tarkibiy o‘zgartirishlar hamda iqtisodiyotni diversifikatsiya qilish dasturlarini amalga oshirishni davom ettirsin;
 ishlab chiqarish va bozor infratuzilmasini yanada rivojlantirish, shuningdek mamlakatni modernizatsiya qilish, bandlikni ta’minlash va aholi turmush sifatini oshirishning eng muhim omili sifatida xizmat ko‘rsatish sohasini, kichik biznes va xususiy tadbirkorlikni jadal rivojlantirish yuzasidan chora-tadbirlarni amalga oshirsin;
 2008 — 2012-yillar davrida sug‘oriladigan yerlarning meliorativ holatini yaxshilash davlat dasturini amalga oshirishni ta’minlasin;
 mahalliy budjetlarning dotatsiyaga bog‘liqligini kamaytirish, budjetlararo munosabatlarni yanada takomillashtirish bo‘yicha chora-tadbirlarni ko‘rsin;
 budjet mablag‘lari va budjetdan tashqari mablag‘lar maqsadli va manzilli ishlatilishi ustidan qat’iy nazoratni ta’minlash, budjetdan ajratilgan mablag‘lardan foydalanish samaradorligini oshirish imkonini beruvchi moliyalashtirishning normativ usullarini joriy etishni kengaytirish hisobiga xarajatlarni maqbullashtirish maqsadida Davlat budjetining g‘azna ijrosi tizimini takomillashtirish bo‘yicha ishlarni davom ettirsin;
 Davlat budjeti taqchilligini 2011-yil 1-yanvar holatiga ko‘ra respublika budjetining zaruriy aylanma kassa naqd mablag‘lari hajmidan ortiqcha erkin qoldiqlari va boshqa noinflatsiyaviy manbalar hisobidan moliyalashtirsin.
 3. Mahalliy davlat hokimiyati organlari Davlat budjeti daromadlari va xarajatlarining tasdiqlangan parametrlari bajarilishini ta’minlasin, mintaqalarning soliq bazasini kengaytirish va iqtisodiy salohiyatini oshirish yuzasidan zarur chora-tadbirlarni ko‘rsin, budjet mablag‘laridan maqsadli hamda samarali foydalanilishi ustidan qattiq va ta’sirchan nazorat o‘rnatsin.
 4. Ushbu qaror qabul qilingan kundan e’tiboran kuchga kiradi.